Title: ประกาศธนาคารแห่งประเทศไทย เรื่อง กำหนดหลักเกณฑ์ วิธีการและเงื่อนไขในการโฆษณากิจการ
ของบริษัทเงินทุน บริษัทหลักทรัพย์ และบริษัทเครดิตฟองซิเอร์

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง  กำหนดหลักเกณฑ์
วิธีการและเงื่อนไขในการโฆษณากิจการ
ของบริษัทเงินทุน
บริษัทหลักทรัพย์ และบริษัทเครดิตฟองซิเอร์
----------------------------

                        อาศัยอำนาจตามความในมาตรา
๒๐ (๑๑) มาตรา ๔๓ (๘) และมาตรา ๕๔ 
(๙) แห่งพระราชบัญญัติการประกอบธุรกิจเงินทุน
ธุรกิจหลักทรัพย์และธุรกิจเครดิตฟองซิเอร์ 
พ.ศ. ๒๕๒๒ ธนาคารแห่งประเทศไทยออกประกาศกำหนดหลักเกณฑ์
วิธีการและเงื่อนไขใน
การโฆษณากิจการของบริษัทเงินทุน บริษัทหลักทรัพย์
และบริษัทเครดิตฟองซิเอร์ ดังต่อไปนี้

                        ข้อ  ๑ 
ในประกาศนี้
                        "บริษัท"
หมายถึง บริษัทเงินทุน บริษัทหลักทรัพย์ หรือบริษัทเครดิตฟองซิเอร์ 
แล้วแต่กรณี ที่ทำการโฆษณากิจการของตน
                        "การโฆษณา"
หมายถึง การโฆษณากิจการของบริษัทไม่ว่าจะกระทำด้วยการใช้
ถ้อยคำ ตัวอักษร ตัวเลข ภาพ ผัง หรือแผนแบบ
หรือด้วยวิธีอื่นใด โดยทางหนังสือพิมพ์หรือ
สิ่งพิมพ์อื่น วิทยุกระจายเสียง วิทยุโทรทัศน์ ป้ายโฆษณา
จดหมาย หรือโดยทางอื่นใด

                        ข้อ  ๒ 
การโฆษณากิจการของบริษัทต้องกระทำให้ถูกต้องตรงต่อความเป็นจริง
                        การโฆษณาที่อ้างถึงตัวเลข
ข้อมูล หรือรายงานสถิติ จะต้องระบุแหล่งที่มาของ
ตัวเลข ข้อมูล หรือรายงานสถิตินั้นด้วย

                        ข้อ  ๓ 
บริษัทต้องไม่ทำการโฆษณาข้อความใดหรือละเว้นการโฆษณาข้อความ
ใดที่อาจทำให้ประชาชนเข้าใจผิดในฐานะ การดำเนินงาน
หรือการให้บริการของบริษัท

                        ข้อ  ๔ 
บริษัทต้องไม่ทำการโฆษณาโดยใช้ข้อความในเชิงโอ้อวดกิจการของ
บริษัท

                        ข้อ  ๕ 
การโฆษณาถึงผลประโยชน์ที่ลูกค้าจะได้รับและการคิดค่าบริการที่ลูกค้า
จะต้องชำระนั้น
บริษัทต้องแสดงรายละเอียดและเงื่อนไขเกี่ยวกับการดังกล่าวให้ชัดแจ้งด้วย

                        ข้อ  ๖ 
บริษัทต้องจัดส่งคำโฆษณาหรือสิ่งอื่นที่ออกโฆษณาให้ธนาคารแห่ง
ประเทศไทย ภายใน ๗ วัน นับแต่วันที่เริ่มทำการโฆษณา
                        ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

                                                            ประกาศ
ณ วันที่ ๑๗ พฤษภาคม ๒๕๒๒

เสนาะ  อูนากูล

ผู้ว่าการธนาคารแห่งประเทศไทย

[รก.๒๕๒๒/๘๓/๓๓พ/๑๘ พฤษภาคม ๒๕๒๒]

                                                                                    พุทธชาด/พิมพ์
                                                                                    ๑
ตุลาคม ๒๕๔๕
                                                                                    A+B
(C)